ลีสซิ่งกสิกรลุ้นพอร์ตโตบวก
ลีสซิ่งกสิกรไทยมั่นใจ ครึ่งปีหลังปัจจัยบวกหนุนยอดขายรถยนต์พุ่ง ส่งผลปล่อยสินเชื่อรถฟื้น 5% หลังจากปีที่แล้วติดลบ
25 ส.ค. 2559

ลีสซิ่งกสิกรไทยมั่นใจ ครึ่งปีหลังปัจจัยบวกหนุนยอดขายรถยนต์พุ่ง ส่งผลปล่อยสินเชื่อรถฟื้น 5% หลังจากปีที่แล้วติดลบ
นายธีระ สุนทรวงศ์ ประธานกรรมการบริหาร บริษัท ลีสซิ่งกสิกรไทย เปิดเผยว่า สิ้นปี 2559 ตั้งเป้ายอดคงค้างสินเชื่อรถยนต์ที่ 9.3 หมื่นล้านบาท เติบโต 5% เมื่อเทียบกับปีที่แล้ว นับเป็นการเติบโตอีกครั้ง หลังจากปีที่แล้วยอดคงค้างสินเชื่อหดตัว 1.2% หรืออยู่ที่ 8.86 หมื่นล้านบาท ตามที่บริษัทเน้นคุณภาพสินเชื่อจากผลกระทบโครงการคืนภาษีรถยนต์คันแรกและภาวะเศรษฐกิจชะลอตัว
สำหรับกำไรสุทธิปีนี้ คาดว่าจะเกินกว่าเป้าหมายเดิมที่ตั้งไว้ที่ 682 ล้านบาท ส่วนการปล่อยสินเชื่อใหม่ในปีนี้ตั้งเป้า 7.5 หมื่นล้านบาท เติบโต 35% โดยครึ่งปีแรกปล่อยสินเชื่อใหม่แล้ว 4.11 หมื่นล้านบาท แบ่งเป็นรถยนต์ใหม่ 1.8 หมื่นล้านบาท เติบโต 18% สูงกว่าตลาดที่ทรงตัว และสินเชื่อผู้แทนจำหน่ายรถยนต์ (ฟลอร์แพลน) 2.3 หมื่นล้านบาท เติบโต 52.45% ส่งผลให้ยอดคงค้างเติบโตครึ่งปีแรก 0.5% มาอยู่ที่ 8.93 หมื่นล้านบาท
ทั้งนี้ ทิศทางการปล่อยสินเชื่อรถยนต์ในครึ่งปีหลังมีแนวโน้มดีขึ้นตามยอดขายรถยนต์ในประเทศที่เริ่มดีขึ้น โดยคาดว่า ยอดขายรถยนต์ปีนี้จะอยู่ที่ 7.4-7.7 แสนคัน อัตราหดตัวลดลงเหลือ 4–7% และคาดว่าปี 2560 ยอดขายรถยนต์จะกลับมาแตะ 8 แสนคันอีกครั้ง รวมทั้งผู้บริโภคและนักลงทุนมีความเชื่อมั่นมากขึ้น หลังผลการลงประชามติ รายได้เกษตรกรฟื้น ราคาสินค้าเกษตรปรับดีขึ้น หนี้ครัวเรือนชะลอลง แนวโน้มดอกเบี้ยอยู่ในระดับต่ำ ราคารถยนต์มือสองปรับตัวดีขึ้น และการปลดล็อกรถยนต์คันแรก 5 ปีที่จะเริ่มทยอยมีผลในปลายปีนี้
ด้านหนี้ที่ไม่ก่อให้เกิดรายได้ (เอ็นพีแอล) มีสัญญาณเพิ่มในอัตราที่ชะลอตัวลง จากการเน้นคุณภาพลูกค้าใหม่ควบคู่กับความระมัดระวังตลอด 2 ปีที่่ผ่านมา โดยครึ่งปีแรก เอ็นพีแอลอยู่ที่ 1.54% ของสินเชื่อรวม และคาดว่าสิ้นปีจะคุมเอ็นพีแอลให้อยู่ 1.7% จากเป้าหมาย 1.9% 
สำหรับกลยุทธ์ครึ่งปีหลังนั้น จะทำตลาดเชิงรุกสินเชื่อรถยนต์มือสอง หลังจากหยุดไประยะหนึ่งเพื่อปรับปรุงระบบความเสี่ยง จากที่ผ่านมามีปัญหารถยนต์ไม่ถูกกฎหมาย หนีภาษี ปลอมทะเบียน หรือคุณภาพไม่ได้มาตรฐาน แต่ระบบใหม่จะช่วยคัดกรองคุณภาพรถยนต์มือสองที่จะซื้อ ขยายตลาดรถมือสองของค่ายรถยนต์ รวมทั้งมุ่งเน้นตลาดรถแลกเงินภายใต้แคมเปญ สินเชื่อรถช่วยได้กสิกรไทย และสอดคล้องกับแนวโน้มตลาดรถแลกเงินในระบบธนาคารพาณิชย์ปีนี้ ที่คาดว่าขยายตัว 12-14% หรือมีมูลค่าตลาด 5.1-5.3 หมื่นล้านบาท